ไทยประกันชีวิตเผยลูกค้า 8 รายเสียชีวิตในม็อบ
บริษัทไทยประกันชีวิต เผยจ่ายสินไหมทดแทนลูกค้าที่เสียชีวิตในม็อบ 8 ราย
21 เม.ย. 2553

บริษัทไทยประกันชีวิต เผยจ่ายสินไหมทดแทนลูกค้าที่เสียชีวิตในม็อบ 8 ราย 
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า จากสถานการณ์ความไม่สงบเมื่อวันที่ 10 เม.ย.ที่ผ่านมา ส่งผลให้มีผู้บาดเจ็บและเสียชีวิตจำนวนหนึ่ง บริษัทฯ ขอแสดงความเสียใจกับครอบครัวของผู้เสียชีวิตต่อกรณีดังกล่าว พร้อมทั้งได้ดำเนินการจ่ายสินไหมอย่างรวดเร็วและเป็นธรรม เพื่อบรรเทาความสูญเสียที่เกิดขึ้น 
ทั้งนี้ จากการตรวจสอบพบว่า ผู้เข้าร่วมชุมนุมที่เสียชีวิตเป็นผู้เอาประกันของบริษัทฯ ที่กรมธรรม์ยังมีผลบังคับจำนวน 3 ราย ประกอบด้วย นายวสันต์ ภู่ทอง นายภูริวัฒน์ ประพันธ์ และนายบุญธรรม ทองตุย โดยบริษัทฯ พร้อมดำเนินการจ่ายสินไหมทดแทนให้ทันที เมื่อมีการติดต่อขอเคลมสินไหมพร้อมเอกสาร โดยนายวสันต์ ทุนประกัน 2 แสนบาท นายภูริวัฒน์ ทุนประกัน 2.35 หมื่นบาท และนายบุญธรรม ทุนประกัน 1 แสนบาท รวมทั้งสิ้น 3.23 แสนบาท 
สำหรับ กำลังพลของกองทัพบกที่เสียชีวิตมีจำนวนทั้งสิ้น 5 นาย ซึ่งบริษัทฯ ได้รับการติดต่อจากกองทัพบกและดำเนินการจ่ายสินไหมทดแทนเป็นจำนวนรวม 3.9 ล้านบาท 
ในส่วนของการตรวจสอบผู้เสียชีวิตและบาดเจ็บในช่วงเทศกาลสงกรานต์ หรือช่วง 7 วันอันตราย พบว่ามีผู้เอาประกันของบริษัทฯ เสียชีวิตจำนวนทั้งสิ้น 8 ราย ซึ่งให้ความคุ้มครองทั้งประกันชีวิตและประกันอุบัติเหตุ ทุนประกันรวม 3.10 ล้านบาท ประกอบด้วยนายชอบ แดงประดับ นายศุภชัย เย็นฉ่ำ นายสุชาติ เอี่ยมบุตรลบ นายนฤพล สุขนาบัว นายนพรัตน์ กันทะสอน นายสรรเสริญ ระวังวงศ์ นายวิรัช พลภักดี และนายศักดิ์ชัย วรรณสอน ผู้รับผลประโยชน์หรือญาติสามารถติดต่อขอเคลมสินไหม พร้อมยื่นเอกสารได้ที่บริษัทไทยประกันชีวิต หรือสอบถามข้อมูลได้ที่ไทยประกันชีวิตแคร์เซ็นเตอร์ 1124
“บริษัทฯ พร้อมดำเนินการจ่ายสินไหมแก่ผู้สูญเสียอย่างรวดเร็วและเป็นธรรม ตามเงื่อนไขผลประโยชน์ที่ผู้เอาประกันจะได้รับ โดยยึดมั่นในนโยบายคุ้มครองชีวิตคนไทยอย่างเท่าเทียม อันเป็นการสร้างหลักประกันที่มั่นคงแก่ครอบครัวไทย” นายสวัสดิ์กล่าว